b'\n_START_ARTICLE_\nMerian Caldwell Cooper\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8danju srednje \xc5\xa1ole Duval High School, je leta 1915 vstopil v Pomorsko akademijo ZDA, ki pa jo je nepri\xc4\x8dakovano zapustil v zadnjem letniku. Leta 1916 je vstopil v Nacionalno gardo Georgije in se z njo udele\xc5\xbeil mehi\xc5\xa1ke kazenske ekspedicije ter pomagal preganjati Pancho Villa._NEWLINE_Med prvo svetovno vojno je bil bombni\xc5\xa1ki pilot. Med eno izmed misij je bil sestreljen. Zaradi dejstva, ker je letalo gorelo, so ga Ameri\xc4\x8dani razglasili za mrtvega in sam general John J. Pershing je podpisal njegov smrtni certifikat. Toda v resnici se je re\xc5\xa1il iz razbitine, nato pa so ga zajeli Nemci. Do konca vojne je bil vojni ujetnik._NEWLINE_Z pri\xc4\x8detkom poljsko-sovjetske vojne se je Cooper odpravil na Poljsko, kjer se je boril na strani Poljakov med poznim 1919 in letom 1921. Sam je rekel, da je to storil zaradi pomo\xc4\x8di Poljakov med ameri\xc5\xa1ko dr\xc5\xbeavljansko vojno ter se jim je hotel tako oddol\xc5\xbeiti. Bil je \xc4\x8dlan prostovoljske vojnoletalske eskadrilje Kosciuszko Squadron. 26. julija 1920 je bil ponovno sestreljen in zajeli so ga Sovjeti. Naslednjih 9 mesecev je ponovno pre\xc5\xbeivel v vojnem ujetn\xc5\xa1tvu. V le-tem je bil skoraj trikrat usmr\xc4\x8den, toda malo pred koncem vojne mu je uspelo pobegnili v Latvijo. Zaradi njegovega poguma in zaslug ga je poljski vrhovni poveljnik J\xc3\xb3zef Pi\xc5\x82sudski odlikoval z najvi\xc5\xa1jim poljskim voja\xc5\xa1kim odlikovanjem - Virtuti Militari._NEWLINE_Po vrnitvi v ZDA se je kmalu odpravil na svojo raziskovalno pot. Skupaj s Ernestom Schoedsackom, njegovim poznej\xc5\xa1im dolgoletnim prijateljem in sodelavcem, sta se sprva odpravila v Abesinijo (dana\xc5\xa1nja Etiopija), nato pa \xc5\xa1e v Perzijo (dana\xc5\xa1nji Iran) in v Siam (dana\xc5\xa1nja Tajska). Zadnje potovanje je bilo odlo\xc4\x8dilno za njegovo filmsko kariero. Na tem potovanju so tako spremljali stampedo slonov in ujeli so tigra, ki je ubil in po\xc5\xberl ve\xc4\x8d ljudi. Na podlagi teh dogodkov je naredil prva dva dokumentarna filma, Grass in Chang._NEWLINE_Toda najve\xc4\x8dji podvig mu je uspel s filmom King Kong, idejo za katerega je dobil v d\xc5\xbeungli. Sam je napisal scenarij, sodeloval pri produkciji in ga na koncu tudi re\xc5\xbeiral. V filmu je tudi odigral manj\xc5\xa1o vlogo, pilota, ki na koncu ubije orja\xc5\xa1ko opico. V tem podvigu se mu je pridru\xc5\xbeil prijatelj Schoedsack._NEWLINE_Ob izbruhu druge svetovne vojne, ko je bil star skoraj 50 let, je prostovoljno vstopil v Vojno letalstvo ZDA. Poslan je bil na Kitajsko, kjer je postal na\xc4\x8delnik \xc5\xa1taba Lete\xc4\x8dih tigrov, ki so bili pod poveljstvom generala Chennaulta. Sodeloval je tudi pri na\xc4\x8drtovanju Doolittlovega letalskega napada na Tokio leta 1942. Ob kapitulaciji Japonske je bil prisoten na USS Missouri, kjer je bila podpisana pogodba. Ob koncu vojne je dosegel \xc4\x8din brigadnega generala._NEWLINE_Po vojni je leta 1947 ustanovil Argosy Pictures skupaj z Johnom Fordom. Skupaj sta ustvarila \xc5\xa1tevilne znamenite filme, kot so Rio Grande, The Quiet Man, The Searchers, Little Women, Northwest Passage, Fort Apache,... Znan je tudi po tem, da je ustvaril \xc5\xa1tevilne filmske zvezde, med njimi John Wayna, Katharine Hepburn, Ginger Rogers, Freda Astaira,..._NEWLINE_V 50. in 60. letih 20. stoletja je bil velik podpornik senatorja McCarthyja in njegovega boja proti komunizmu._NEWLINE_Leta 1953 je prejel oskarja za \xc5\xbeivljenjsko delo za njegove inovacije in doprinose v razvoju filmografije. Bil je tudi dvakrat nominiran za oskarja za najbolj\xc5\xa1o produkcijo (v letih 1933 in 1952). Dobil je tudi svojo zvezdo na Hollywoodski aleji slavnih, kjer pa je njegovo ime napa\xc4\x8dno zapisano kot Meriam C. Cooper.'